Max Hermansen anmelder Facebook for brudd på Grunnloven

Pegida-talsmann Max Hermansen mener Facebook bryter Grunnlovens paragraf 100 om ytringsfrihet fordi han er utestengt. Nå anmelder han nettgiganten.

Max Hermansen er ansatt som lærer i Oslo kommune, men har kommet i klinsj med sin arbeidsgiver og flere elever på grunn av sitt syn på islam. Signe Dons

Ntb

1. desember 2015

Det skjer etter at Facebook ifølge Hermansen 27. november blokkerte ham i 30 dager, noe som gjør at han ikke kan legge ut kommentarer, lenker og lignende.

— Jeg krever at Facebook Norge blir straffet for krenkelse av min ytringsfrihet, og at de blir pålagt å gjøre om sine egne retningslinjer for blokkering til å være innenfor Grunnlovens §100 om ytringsfrihet, skriver Max Hermansen i anmeldelsen.

Han mener utsagnet som førte til utestengelse, verken er rasistisk, et personangrep eller på annen måte strider mot norsk lov. Anmeldelsen leveres ved Majorstua politistasjon i Oslo tirsdag ettermiddag.

Hermansen ble byttet ut som lærer i Oslo-skolen etter at hans engasjement mot islam ble kjent blant elevene. Den profilerte islamkritikeren har ved flere anledninger kalt islam en totalitær ideologi, og var frem til august sykmeldt fra jobben som lærer ved Etterstad og Kuben videregående skoler.Siden august har han vært i permisjon med lønn.

NTB har bedt om en kommentar fra Facebook, men så langt ikke fått svar.